**Үбэр Байгалай хизаарай Соёлой министерство**

**“Үбэр Байгалай хизаараар буряад соёл хүгжөөлгын түб”**

**гүрэнэй соёлой эмхи**

**АЙРАЛЖАН ХАТАН ЭЖЫН**

**АЯТАЙ МАГТААЛ ОРШОБАА**

**2019 он**

**Ага тосхон**

**Айралжан хатан эжын аятай магтаал оршобаа. /**Хэблэлэй харюусалгата нюур Б.Р.Соктоева. – А.: ГУК “ЦРБК ЗК”, 2019. – 36 н.

Тус хэблэл соо Айралжан Хатан эжыдэ зорюулагдаһан магтаалнууд оло ниитын анхаралда дурадхагдана.

“Үбэр Байгалай хизаараар буряад соёл хүгжөөлгын түб”

гүрэнэй соёлой эмхи

**Айралжан Хатан Эжы тухай**

**магтаалнуудай мүрысөөн**

**Үбэр Байгалай хизаарай Соёлой министерство болон Шэтын “Дамба Брайбунлинг” дасан Шэтэ хотын дэргэдэ оршодог Титовско хадын обоо тахилганай хэмжээндэ Айралжан Хатан Эжыдэ зорюулагдаһан магтаалнуудай мүрысөө байгша оной май һарада соносхоһон байна. Тус мүрысөө Үбэр Байгалай хизаараар буряад соёл хүгжөөлгын түб эмхидхэн ябуулаа.**

Энэмнай хадаа арадай соёлой эрхим заншалнуудые сахин үлөөхэ, арадай аман зохёол хүгжөөлгэдэ тааруу байдал зохёохо гол зорилгонуудтай хэмжээ ябуулга болоно.

Тус мүрысөөндэ Үбэр Байгалай хизаарай, Агын Буряадай тойрогой, Буряад ороной дүн хамта 16 уран бэлигтэн магтаалнуудаа эльгээжэ хабаадаа. Тэдэнэй ажалнуудые жюриин түрүүлэгшэ – уран шүлэгшэн, сэтгүүлшэн, Ородой Холбоото уласай соёлой габьяата хүдэлмэрилэгшэ, Жамьян Балданжабоной нэрэмжэтэ тойрогой уран зохёолой нэгэдэлэй түрүүлэгшэ Батор Шагдаров, жюриин гэшүүд: Агын дасанай лама Даша Будажапов, Ородой Холбоото уласай Уран зохёолшодой холбооной гэшүүн, уран шүлэгшэн Дугарма Батоболотова гэгшэд мүрысөөндэ ороһон магтаалнуудые уншажа, хэлсэн зүбшэжэ, дүнгүүдые согсолһон байна. Тэдэнэр бүхы ажалнуудые үндэрөөр сэгнээ.



Түрүүшын һуури Могойтын аймагай Сагаан-Уула нютагай Цыбегмит Багдаева, 2 һуури Дулдаргын аймагай Тугшан нютагай Намсалма Доржипаланова, Могойтын аймагай Ага станциин Цындыма Бабуева, 3 һуури Улаан-Үдэ хотын Ирина Санжицыренова, Могойто тосхоной Цыцык Дамбаева, Шэтэ хотын Намсалма Будаева гэгшэд эзэлhэн байна. Бэшэндэ урмашуулгын бэлэгүүд барюулагдаа.

**Баирма Соктоева,**

эмхидхэлэй хорооной гэшүүн

**Айралжан Хатан Эжы тухай домог**

***Айралжан Хатан эжы тухай удхаараа ондо ондоо хэдэн үльгэр домогууд бии. Тэдэнэй нэгэниинь, тобшохоноор.***

17-дохи зуун жэлдэ Шэтын зониие халдабарита үбшэнһөө өөрын ами наһаяа гамнангүй абарһан Халюухан гэжэ удаганда Айралжан Хатан гэжэ нэрэ зорюулагдаһан юм.

Халюухан - Хуасай омогой, 16-дахи зуун жэлдэ түрэһэн. Удаган болохынь еһололой бүтөөгдэхэ үедэ тэнгэриин хүбүүд газар дээрэ бууһан гэлсэдэг. Тиихэдэнь Буха ноён энэ басаган Энгидэй голой эрье шадархи зониие абарха шадалтай ехэ хүсэтэй удаган болохо гэжэ хэлэһэн байна. Үнэхөөрөөшье тэрэ үбшэнгүүдые аргалха, гал түймэр усадхаха, бороо оруулха шадабаритай удаган болоо.

45 наһатай Халюухан 17-дохи зуун жэлдэ хэдэн зуугаад зониие нэрбэн һалгаһан мор үбшэнтэй тэмсэхын тула, хада дээрэ гараад, 3 үдэрэй, 3 һүниин туршада ёһолол бүтөөжэ, 44 Зүүн тэнгэринэрые газар дээрэ буулгажа, энэ үбшэ усадхаһан юм. Үбшэн дэлгэрхэеэ болёо. Зүгөөр тэрэнэй орондо удаган өөрынгөө ами наһаа үгэһэн байна. Тиин бэень хадын хойморто хүдөөлүүлэгдээ.

1990-д онуудһаа эхилжэ тэрэ хадада жэл бүри обоо тахигдадаг. Арад зон тэндэ ошожо, сагаан эдеэн табагаа, һү сэржэмээ үргэдэг заншалтай. Хүн ба байгаали хоёр бэе бэедээ туһалжа, эб нэгэтэйгээр байхынь түлөө, арад зоной уһаарынь ундалдаг, агаараарынь амилдаг газар дайдадаа дулааханаар, энэрхы сэдьхэлтэйгээр хандажа обоо тахилган бүтөөгдэнэ. Эндэ бүхы амиды амитан амгалан тэнюун байг лэ гэжэ һүзэгшэд шүтэн мүргэдэг юм.

****

**Айралжан хатан эжын**

**аятай магтаал оршобаа**

***Цыбегмит Багдаева***

Аригуун дайдын дундахана

Эрдэнитэ үндэр тобойно.

Айралжан хатан эжыхэнэй

Эзэнэй шэрээ толороно.

Халюухан нэрэдэ хүртэһэн

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маани бадмай хум.

Арьяа баалаа өөм маани бадмай хум.

Хонгорхон залуухан наһанһаа

Олондо бэеэ зорюулһан.

Хухарһан яһанай аюулһаа

Оншотой түргэн хахасуулһан.

Халюухан нэрэдээ таараһан

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маани бадмай хум.

Арьяа баалаа өөм маани бадмай хум.

Ами наһанай мүсэлгэдэ

Агшан зуура соо туһалдаг,

Ашата ехэ эрдэмээрээ

Абаржа зоноо шададаг.

Халюухан нэрэдээ нэршэһэн

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маани бадмай хум.

Арьяа баалаа өөм маани бадмай хум.

Эдитэй шанарай хүсэндэ

Эрдэниин толо сасаруулһан,

Шэдитэй домтоной хоорондо

Шадалаа мэдэн, хүндэлүүлһэн,

Халюухан нэрээрээ суурхаһан

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маании бадмай хум.

Арьяа баалаа өөм маани бадмай хум.

Эелдэр зөөлэн абаряараа

Эрхэтэн бүхэндэ хандадаг

Үдэр, һүнишье заабаряараа

Үгы гэхэгүй, туһалдаг.

Халюухан нэрэеэ үргэһэн

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маании бадмай хум.

Арьяа баалаа өөм маании бадмай хум.

Сэдьхэл бодолой зоболонгы

Сээжэ дотороо бисалгаһан,

Сэмүүн сагай үбшэнгы

Сэнтэй наһаараа андалдаһан.

Халюухан нэрээрээ суурхаһан

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маании бадмай хум.

Арьяа баалаа өөм маании бадмай хум.

Айралжан хатан эжыхэнэй

Наһанай буяндань баясанаб.

Аяа хүсэтэ Халюуханай

Нарата замыень магтанаб.

Халюухан нэрээрээ мүнхэрһэн

Хайрата эжыдээ шүтэнэб.

Хамагай түлөө оролдоһон

Хатанай буянда мүргэнэб.

Арьяа баалаа өөм маани бадмай хум.

Арьяа баалаа өөм маани бадмай хум.

***1985 ондо 27 наһандаа наһанай эсэс гүүлэжэ, мүсэлгэеэ гарахагүй шалтагтай байһан дээрэһээ, гурбан жаахан хүүгэдтээ гэрээд үгэеэ хэлээд, мүргөө бэлэйб.***

***«Айралжан эжы, абарыта. Жаахан хүүгэдым бү үншэрөөгытэ. Ухаа ороторынь ябаһуулби!».***

***Тиигэжэ, аргашад намайе эмнэлгын газар вертоледоор асаржа, үрдижэ операци хээд, бүхэ голтойем гайхаһан байгаа. Энэ болотор наһа үгэһэн Айралжан хатан эжымни гэжэ шүтэжэ, мүргэжэ ябанаб. Магтаал бэшэхэ минии уялга юм.***

⃰⃰ ⃰ ⃰ ⃰ ⃰

**Эзэн хатан**

***Намсалма Доржипаланова***

Арбан зургаадахи зуун жэлдэ

Айралжан Хатан алтан дэлхэйдэ

Аба эжын альган дээрэ

Абяа үгэн түрэhэн гэхэ.

Xалюухан нэрэтэй үхин байхадаа,

Хадамай харида бэри боложо,

Хүдэр табан хүбүүдэй эxэ,

Хажаахай нүхэртэеэ жаргаhaн гэхэ.

Буряад түрэл Эхэ орондоо

Буурал сагай байдалай долгиндо

Бусадтаа хүндэтэй Эжы гэгдэжэ,

Байhaн, hyyhaн түүхэтэй гэхэ.

Амгалан тэнюун байдал hэлгэн,

Арадай дунда тахал таража,

Амитан зониие хайра гамгүй

Алажа, хороожо захалhан гэхэ.

Удаган абжаа уурлан бодожо,

Урдаа эбэртэй оргойгоо, толиёо,

Уужатай дэгэлээ ээмдээ үмдэжэ,

Угаа дуудан бөөлэhэн гэхэ.

Зүүн зүгэй тэнгэри, бурхадые

Залажа, буулгажа, ушараа дуулгаад,

Загуурдиин хэрэгтэ бэеэ үгэжэ,

Зуд тахалhaa aбарhaн гэхэ.

Дүлэн, уhaн, баршад соогуур

Дүүлин гаталха хабатайшьe haa,

Дүшэн табан дүүрэн наhaндаа

Дэлхэйтэеэ хахасажа дэгдэhэн гэхэ.

Элшэ хүсэеэ арадтаа зорюулhaн,

Энхэргэн эжы - Айралжан Хaтан

Энгидэйн эрьeдэ түбхинэн hуухыень

Эрхэтэн арадтаа заяаhaн гэхэ.

Yндэр түрэлтэ удаган абжаа

Yбэр Байгалай түб – Шэтэ

Yеын үедэ урган хүгжэхыень

Yреэжэ, хамгаалжа байдаг гэхэ.

Айралжан эжын аша туhaар

Арад зонoй амгалан байдал,

Адуун hүрэг, амитан бүхэн

Ажана тэнюун hyyxань лaбтай.

Xолын сууряан, түүхэ домог

Xэтын хэтэдэ мүнхэлэн үлөөhэн,

Xyacaй угай hүлдыень үргэhэн

Xатан удаган - Айралжан гэлтэй.

Mэнжэн халюун оргой малгайтай,

Мүнгэн гоёолто, гуу даруулгатай

Мopилон буудаг Айралжан эжыгээ

Магтан, үргэн, анхаран хүндэлэе!

Мандаhaн нараар мэндэеэ хэлсэжэ,

Майладаа сугларжа мандал үргэжэ,

Матаар аягадаа сэржэмээ бэлдэжэ,

Мунхандаа зальбараял, олоной түлөө.

Энэрхы сагаан сэдьxэл хэшээн,

Элдэб яhaнай арад зон

Эбэй халуун ульhaap дулаасажа,

Энхэрэл дүүрэн хүндэлнэл, шүтөөн.

Mайхан үндэр тэнгэриин бэлшэрhээ

Mэшэеэн бууhaн Айралжан Xатандаа

Maгтаал - шүлэгөө дурдан зорюулнаб,

Mүргэн, hүгэдэн  үнэн зүрхэнhөө!

Эзэн хатан Айралжан Эжыдээ

Эдеэнэй дээжэ - аяга сай,

Эдэй дээжэ - арюун хадаг,

Этигэн, найдан үргэнэб мүнөө.

Эхын уурагаар дамжaн ерэhэн

Эрдэни субад, буряад хэлээр

Эржэн тобшо үгэнүүдые мухарюулан,

Энэ магтаал зорюулбаб, тандаа.

***Үгэнүүдэй тайлбари:***

***ЗАГУУРДИ*** *- промежуточный, непредвиденный случай;*

***МАТААР -*** *чаша, большая чашкa;*

***МЭШЭЕЭН –*** *улыбающаяся;*

***МУНХАН –*** *часовня;*

***ОРГОЙ -*** *шаманский шлем с железными рожкaми;*

***СУБАД  ЭРДЭНИ*** *- жемчуг, драгоценности;*

***ТАХАЛ*** *- эпидемия.*

\*   \*  \*   \*  \*

**Айралжан Хатан Эжын магтаал**

***Цындыма Бабуева***

Ай хѳѳ … ай хѳѳ… ай хѳѳ …

Аа hээ … аа hээ… аа hээ… hээ хѳѳ

Аяар холын сагые адаглан байжа уудалхам

Анхан сагай түүхые иран байжа дуулахам

Хоридой мэргэн эсэгын угай угсараа татажа

Хуасай омогынь хурайлан урин буулгая мүнѳѳдэр

Хуасайн олон хүбүүдэй холшорхониинь нэрлэе

Хошон зугаа хэлсэжэ, хүхихэдэжэ угтая

Хүхэ хадагаа дэлгээжэ хурайлхадажа угтая

Сагаан эдеэн табагаа салгидхажа угтая

Сагаан сэдьхэл сэдьхэжэ, сагааруулжа угтая

Сэсэг ногоон таладаа санзай хүжэ ууюулжа

Сэржэм духаряа барижа, сэнгүүлхэдэжэ угтая

Эмниг эмниг бороороо хатаруулхадажа ерытэ

Эмгэн буурал нютагаа эрьехэдэжэ буугыта.

Эй хѳѳ … эй хѳѳ… эй хѳѳ…

Ээ hээ… ээ hээ… ээ hээ… hээ хѳѳ

Бүүбэйхэнэй хүбүүниинь Хужаахай мэргэн бэлэй лэ

Буряадайнгаа түүхэдэ бата оршоо бэлэйлта

Энгидэйнгээ эрьеhээ hолонготон буугаалта

Эжы абын нютагта эрхэлхэдэжэ hуугалта.

Эрэ болон бодожо, эзэн болоо бэлэйлта

Одо заяан хаража, олдоhон танай хани

Онсо мэргэн шэдитэй оюун ухаан хурсатай

Наран мэтэ толорhон намжар үхин байгаа лэ

Наана сааные мэдэрхэ, холо ойрые хараха

Найман зүгтѳѳ тулгатай намжар хатан болоо лэ

Он жэлнүүд үнгэрбэ, хотон үргэн болобо

Олон хүбүүд мүндэлжэ, омог нэрээ нэрлүүлбэ

Онгон тэнгэринь баярлан, одо мүшэдѳѳр тохеобо

Он сагай эрхэдэ омог бардам налайба.

Ѳѳ hээ… ѳѳ hээ… ѳѳ hээ…

Ѳѳ hээ… ѳѳ hээ… ѳѳ hээ… hээ хѳѳ

Хүхэ мүнхэ Тэнгэриин хүбѳѳ хадхан буусалhан

Хүбшэ тайга талаараа хотойходон түбхинэhэн

Табан баатар хүбүүдэй эмгэн эхээр тодорhон

Толито мэргэн удаганиинь Хүнхео хатан бэлэй лэ.

Үбэр Байгалай газарай энгэр барин hуугаа hэн

Үргэн олон арадай эхэнь боложо залараа hэн.

Амин бэеэ гамнангүй арадай тулада ябаа гээ

Амгалан байдал түхѳѳдэг адистайхан байгаа гээ

Аюул тодхор зайсуулдаг шэдитэйхэн байhан юм.

Атаа жүтѳѳн хоерые арилгаха шадалтай

Арбан хара нүгэлhѳѳ абараха аргатай

Архи тамхин хоерые усадхажа хаядаг

Алибаа хара сэдьхэлhээ хамгаалхадажа аршалдаг

Арюун сагаан hанаатай Айралжан хатан бэлэй даа.

Ай хѳѳ… ай хѳѳ… ай хѳѳ…

Аа hээ… аа hээ… аа hээ ай хѳѳ…

Түүхын хуудаhа иража

Түүрээн тандаа дуулагшам

Тайбан байдал заяаhан

Талын бурхан Айралжан

Үни сагые уудалжа

Бѳѳлэн тандаа хѳѳрэгшэм.

Амгалан байдал үршѳѳhэн

Айралжан хатан эжымнай

Үбэр Байгалай газарай

Үргэн олон арадай

Үеын үедэ шүтэдэг

Үндэр хатан Айралжан.

Мүнхэ Тэнгэриин заяатай

Манан сэнхир хадагтай

Магнай хатан эжыдээ

Магтаал үргэн дуулая!

Ай хѳѳ… ай хѳѳ… ай хѳѳ…

Аа hээ… аа hээ… аа hээ ай хѳѳ…

\*  \*  \*  \*  \*

**Айралжан Хатан Эжын магтаал**

***Цыцык Дамбаева***

Уулаараа уняартан харагдаад,

Агаартаа дэлбэн уряалаад,

Аажам талын үрэжэл нютагта,

Үнгын сэсэгүүд hалбараад,

Айралжан хатан эжын үүргэнь,

Аша буянгаар сайхан бэ!

Үнгөөрөө хүхэрэн бүрхөөгөөд,

Үүлээрээ хушан бүүбэйлөөд,

Үлгэн дэлхэйн одо мүшэдөөр,

Үргэлтэ буян дэлгэрээд,

Үнгэтэ юртэмсын энгэртэ,

Хатан эжын энэрхынь сайхан бэ!

Тала дайдаар зэрэлгээтээд,

Табан үнгэтэ хадагаар намилаад,

Талын бүргэд бөөгнэрэн хубилаад,

Тоонын забhар шэглэнхэй,

Тэнгэриин баярай магтаал,

Тэндэхэнээ хэлсээд сайхан бэ!

Найман зүгтөө мүргэлтэй,

Наян туяандаа татастай,

Найруулан hанаха хүсэл хада,

Наhандаа эрьехэ номин нюуса,

Хаhандаа зууршалха эжын журам,

Сэдьхэлэй hаруулда сайхан бэ!

Байгаали хайрын оршуулга,

Дээдын заяа домнолтой,

Дээрэhээ буумал бурхантай,

Дүүрэн буянта далгатай,

Дууhан бэелүүлхэ дэмжэлтэй,

Дурсан дуулаа солонь сайхан бэ!

Аргами аршаанхан бологостой,

Түхэреэн шэрээ талмайтай,

Түнжэн дүхэриг табисада,

Айралжан хатан эжын, Аа, хурай,

Хүрэхэл хүндэдөө сайхан бэ!

\*   \*  \*  \*  \*

**Айралжан Хатан Эжын магтаал**

***Намсалма Будаева***

Ая гангаар анхилhан

Айхан хадын хормойдо

Урдын урда сагта,

Аажам тэнюун байдал асарха аргатай

Арад зондоо хүндэтэй

Айралжан Хатан Эжы!

Аша зээнэртээ туhатай

Абарагша Эрдэни Баабай!

Айлшадые угтан абажа,

Эрдэни субад байдалай

Эхи табиhан байгаа.

**Дабталга:**

Урагшаа ябаха аргатай,

Уран үгын хүсэтэй,

Урма зоригтой,

Алтан мүнгэндэ дүрэтэй,

Эрын гурбан наадатай,

Бүргэд хурса нюдэтэй,

Булат шоно шадалтай,

Буряад дорюун хүбүүдтэй,

Урилга хэхэ шэдитэй

Айралжан Хатан Эжы

Абарагша Эрдэни Баабай!!!

Хүхэ мүнхэ тэнгэридээ,

Хангай hайхан дайдадаа

Сагаан эдеэн ундаяа

Салгидуулан үргэжэ,

Айралжан Хатан Эжын

Эрдэни Баабайн туhаламжаар.

Энхэ элүүр байхын түлөө

Хори буряад араднай

Хүсэ шадалаа, урма зоригоо бэхижүүлнэ,

Урданай сагай ёhо заншалаа,

Һанаhан хэрэгээ бүтээнэ!

Хэшэг бүлэеэ арбижуулна,

Номын ёhоор дүүргэнэ,

Найдал сэдьхэлдэ түрүүлнэ!

**Дабталга:**

Урагшаа ябаха аргатай

Уран үгын хүсэтэй,

Урма зоригтой,

Алтан мүнгэндэ дүрэтэй,

Эрын гурбан наадатай,

Бүргэд хурса нюдэтэй,

Булат шоно шадалтай,

Буряад дорюун хүбүүдтэй,

Урилга хэхэ шэдитэй

Айралжан Хатан Эжы

Абарагша Эрдэни Баабай!!!

Хүхэ номин тэнгэри дороо

Хангай hайхан дайдадаа,

Эхэ зургаан хамаг амитан

Энхэ элүүр hуухамнай болтогой!

Энэ hайхан дайдадаа эбтэй эетэй бултадаа

Арбан сагаан буян хэжэ,

Айхан хадаяа арюун сэбэрээр хаража,

Арбан хара нүгэл зайсажа байхамнай болтогой!

Бүтэмжэтэй ажабайдалтай, бүгэдэ яhатан нэгэдэн,

Ажалша арад зон сугтаа, Арьяа баалын маанитай

Ажаhуухамнай болтогой! Ум маани бадме хум!

**Дабталга:**

Урагшаа ябаха аргатай

Уран үгын хүсэтэй,

Урма зоригтой,

Алтан мүнгэндэ дүрэтэй,

Эрын гурбан наадатай,

Элбэг хэшэг бүлэтэй,

Бургэд хурса нюдэтэй,

Булат шоно шадалтай,

Буряад дорюун хүбүүдтэй,

Урилга хэхэ шэдитэй

Айралжан Хатан Эжы! Абарагша Эрдэни Баабай!

Урданай юумэн – ула болоо!

Мүнөөнэй юумэн – зула болоо!

***Тодорхойлго :*** *Айхан хада – Айралжан хада.*

\*  \*  \*  \*  \*

**Абарагша Аюшын аша –**

**Айралжан Хатан Эжыдэ**

***Ирина Санжицыренова***

Асуури ехэ ажамидаралай арюун hүлдэ,

Арад зониигоо абарха зарлигтай Айралжан Хатан Эжымнай,

Амар Мэндээ! Арьяа Баала!

Ом Маани Бадмэ Хум!

Ом Маани Бадмэ Хум!

Ом Маани Бадмэ Хум!

Буурал үүлэн малгайтай, магнаа дээрээ Одонтой,

Наранай элшэ – наадантай, hарын толон - зүүдэнтэй,

Бурьялаа урадхал - бэhэтэй, Энхэрэг - Энгэдэй - аршаантай,

Ая-гангаар анхилhан, тунгалаг агаар - амитай -

Айралжан-Хатан Эжымнэй, Абарагша манай Бурхамнай!

Арад зоноо аюулhаа зайлуулжа,

Түрэл дэлгэр Даур – дайдаяа

Даяан сагта аршалан хамгаалжа

Түмэн жэлдэ арюугаар шэмэглээш!

Түрэлхи зонойшни шүтөөн- мүргэл

Түүхэтэ номин нэрыешни мүнхэжөөн тахижа,

Тоогүй жэлнүүдтэ, Мүнхэ –Зулаараа,

Бадараажа байхань болтогой!

Ом Маани Бадмэ Хум!

Ом Маани Бадмэ Хум!

Ом Маани Бадмэ Хум!

Дүшэн дүрбэн Тэнгэриин гоохон дүүхэй – Халюухан,

Арюухан залуу ами - наhаяа амитан зондоо зорюулжа,

Айралжан - Эжынгээ эбэртэ эрилхэг зоригоо бүхөөжэ,

Эрдэниин нойроор нойрсоhон намтартайл!

Хагсажа бэеэрээ холодоошье hаа,

Хайрата зоноо хаяагүй, эринсэг эди шэдеэрээ

Эрьежэ туhалжа байна даа! Табан hайхан дүүнэрынь,

Түмэн Монгол Сэрэгшэдынь даадхан захиhан заяаень

Заатагүй зоригтой дүүргэнэд!

Даяан бэлигтэ даур – зоншни даадхал захяаешни бүхөөгөөгүй,

Буурал Буряад заншалаараа Бурхан – Тэнгэридээ мүргэhөөр!

Мүнхэ Зулаяа бадараажа, Будынгаа шажанда шүтэhөөр!

Аян – харгыда гарахадаа, амгалан тайбан бусахаяа,

Ажабайдалаа амжалтаар hалбаруулхаа,

Айралжан Эжыгээ үгэлэн дурдажа, үбдэг дээрээ hүгэдэн мүргэжэ,

Алаг зүрхэнhөө зальбарнал!

Ом Маани Бадмэ Хум!

Ом Маани Бадмэ Хум!

Ом Маани Бадме Хум!

Саашадаа иигээд үргэлжэ, үрэ – бэеднай, мэдэгты! (ойлгогты)

Үлгы hайхан дайдамнай - эгээл үнтэй зөөримнай!

Энэ нарата юртэмсэеэ, энхэ тайбан байдалаа арюунаар тахижа,

Айралжан – Хатан Эжыгээ бөөмэйлэн хүндэлжэ,

Сэхэ сэбэрые сахижа байбалнай,

Сэдьхэл сээжын hэшхэлые, солбон, хүнгэн ябасые,

Сахюусан - Бурхад үршөөхэл!

Үльгэр түүхэhээ эхитэй, үлгы – дайдадаа хандажа,

Үлзы жаргалаа эрижэ,

Үглөө бүри бодоходоо,

Үүрэйнгээ толондо мүргэеэ!

Нойроо түргэн hэргээжэ,

Нютагайнгаа Убгэдтэ зальбараяа!

Наранайнгаа толондо тодоржо,

Огторгойнгоо олон Бурхадтай

Хиидэйнгээ мянган Сахюусадтай

Оройhоо заяатай ябахамнай болтогой!

Ом Маани Бадмэ Хум!

Ом Маани Бадме Хум!

Ом Маани Бадме Хум!

\*  \*   \*   \*   \*

**Айралжан Хатан Эжыдээ мүргэнэбди**

***Альма Баирова***

Арбан долоодохи зуун жэлдэ,

Энгидэй мүрэнэй эрьедэ

Тахал үбшэн таража,

Түмэн зон хосорбо.

Заяата түрэhэн зонойнгоо

Зоболон тухай дуулахадаа,

Айралжан Хатан Эжы

Абарал туhаяа хүргэбэ.

Энгидэйн эрьеын арад зон

Эдэгэжэ өөдөө бодобо,

Эрьежэ, тэхэрижэ бусаба,

Эбтэй hайханаар магтаба:

«Эмнэжэ, домножо бодхообот,

Аргалжа зоноо эдэгээбэт,

Ами наhыемнай абарбат,

Айралжан Хатан Эжымнай».

Ара Халха хизаарай арад

Аша, гуша, дүшэнэртээ

Һү, сай, сэржэмээ

Һүгэдэн үргэхыень үреэбэ.

Арад зоноо дүнгэдэг,

Амгалан тэнюун hуулгадаг

Айралжан Хатан Эжыдээ

Этигэн мүргэхыень захиба.

Алтанхан бүмбэрсэг дэлхэйдэ

Ажабайдалай hайжархын түлөө,

Анханай буряад хэлэнэйнгээ

Алдагдангүй хүгжэхын түлөө

Хара Нюдэтэ бөөгэй

Хайрата басаганда этигэнэбди,

Хатан Айралжан Эжыдээ

Һүгэдэн, наманшалан мүргэнэбди.

Түрэл нютагаймнай зоной

Тэгшэ дүүрэн жаргахын түлөө,

Тойроhон оршон байгаалиин

Тэнигэр сарюун байхын түлөө,

Хэhэн буянай хүсөөр

Зоболоной далайн hалахын түлөө

Заяата Айралжан Эжыдээ

Зальбаран наманшалан мүргэнэбди!

\*  \*  \*  \*  \*

**Арад зонойм магтаал!**

***Лариса Аюрова***

Айралжан Хатан Эжымни!

Замыемнай заhан, замхаангүй.

Залан, дүнгэн харуулаат!

Мүргэн, магтан байналби,

Даган баясан hууналби.

Хамаг байгаа арадаа

Хамгаалжа абардаг!

Сэбэр хурса харасатай,

Сахилгаан мэтэ, аргалдаг!

Дээдэ түбиин гарбалтайт!

Дохин, мүргэн зальбарнаб.

Сэдьхэлэйм бороожон үерлэхэдэ

Бөөмэйлдэг хормой дээрээ.

Сагааалганаар золгоходом

Сагаан хурьган малгайтай,

Сарюун сэбэр шарайтай,

Буурал болоhон эжымни

Сэдьхэлыем номгоруулнат!

Хабар, дулаанаар хүрэхэдэм

Хүхэ ногоон тэрлигтэй

Ханадаг, энхэргэн эльгээрээ,

Хүхын дуугаар хүндэлэн.

Энгидэй мүрэн хүбүүндээ

Эмнигынь барин дүнгөөлта

Тэрэлжээр, сэсэгээр шэмэглэн

Түргэн урасхалынь арюудхаат!

Тэнгэриин адистай эжымнай

Тулга болоhон түшэгнай!

Танаа баясан, магтанаб!

Заяашымнай дээрэ үргэhэн

Буряад арадаа согсолhон

Бүгэдымнай шүтөөн,

Эрдэнэ хатан, Эжымнай!

Найжамнай, байдалаймнай

Нангинаар заяаhан,

Наhанайм харгы зааhан

Нахидтай хүтэлынь эжынгээ

Наманшалан магтанаб,

Тэбэрин түүрээнэб!

Бодото байдалай түүхэhээ

Байгаалиин захиралтаар

Буряад зоной хосорходо

Бэеэ үргэл болгоhон,

Эльгэеэ эндэхэнэ шэнгээhэн

Халюухан Эхэ, шүтөөмнай!

Мүргэнэбди, зальбарнабди!

Магтанабди, hүгэдэнэбди!

**Айралжан Хатан Эжы**

***Галсанов Базаржаб***

Арадаа хамгаалан байдаг,

Амгалан байдал сахидаг,

Арюухан манай сахюусан

Айралжан Хатан Эжыдэ алдар соло.

Үүрэй толоноор гэрэлтүүлэн,

Уулынтнай орой толорно,

Үглөөнэй сайн дээжэ зальбаран,

Үбгэд хүгшэднай үргэнэ:

“Эхэ найман зүйл, хамаг амитад,

Эрхэтэн арад Шэтымнай

Элүүр энхэ, хүхюун дорюун,

Эбтэй эетэй ажаһууг лэ...”

Үгэлэн зальбарһан бодолнууднай

Үргэн дайдыемнай арюудхана,

Айралжан Хатан Эжымнай дэмжэн

Айладхана арадтаа амгалан байдал.

Үбгэ эсэгэнэрэймнай һургаал

Үеын үедэ залгалдан дамжана,

Эхын нимгэн зүрхэ сэдьхэл

Айралжан Хатан Эжыдэмнай байна.

Жэлэй дүрбэн сагта илгаагүй

Жэгдэ хамгаална арад зоноо,

Зунай ааяма халуунда баярлан,

Зальбаран дуудана хура бороо.

Намарай һайхан сагта тэнюун

Наадан зугааемнай һайхашаана,

Үбэлэй шэрүүн хүйтэндэ

«Үе мүсөө бү даарагты» - гэнэ.

«Хабарай үдэр сэнтэй» гэжэ

Хамаг зоноо ажалда яруулна,

«Ургаса баян байг лэ» гэжэ

Урма зориг арадтаа хүсэнэ.

Арадаа хамгаалан байдаг,

Амгалан байдал сахидаг,

Арюухан манай сахюусан

Айралжан Хатан Эжыдэ алдар соло!

\*  \*  \*  \*  \*

**Айралжан Хатан Эжы**

***Цыжидма Базаржапова***

Буряад – монгол арадай

Бурхан мэтэ hанагдаха,

Хада уула гэртэйхэн,

Хамаг зондоо туhатайхан,

Буурал сагаан гарбалтайхан,

Бурхан багшын шэдитэйхэн,

Арын арбан гурбан ноёдтойхон

Айралжан Хатан Эжыхэн!

Галабта газарай хүдэлэлөөн соо,

Гол ехэ арадай үндэhэн соо,

Аймшагтай оршон нээгдэжэ,

Арад зон олоороо хосоржо,

Бодол hанаандаа ехэтэ абтажа,

Буурал сагаан гарбалдаа мүргэжэ,

Арад зоноо аршалан абаhан

Айралжан Хатан Эжыхэн!

Эршэтэй түргэн мэдэрэлдэ орожо,

Эжы мэтэ хайрлан, арадаа энхэржэ,

Ерээдүй сагта буряадай хүгжэхые

Ехээр эльгэ зүрхэнд~~оо~~ хандуулжа,

Алтанхан дэлхэйдээ амидархые

Анхаралаа бүгэдэ зондоо сэлижэ,

Арынгаа арбан гурбан ноёдто үргэhэн

Айралжан Хатан Эжыхэн!

Yндэр олон хада уулануудтаа

Yнэн дотороо хүдэлгэн hүзэглэжэ,

Нютаг нугынгаа эзэдтэ мүргэжэ,

Нимгэрүүлэн досооhоо сэдьхэжэ,

Гурбан үдэр, гурбан hүни айладхажа,

Гуда мүргэн hунажа, маанияа үгэлжэ,

Арюухан амисхалтаяа хахасаhан

Айралжан Хатан Эжыхэн!

Ороной тэнгэридэ үргэжэ,

~~Оо~~рынг~~оо~~ амин голоороо

Огторгойн бузарай hалхи даража,

Оршолонто уйдхар гашуудалhаа

Олон түмэниие аршалжа,

Онсо ондоо табисууртайхан,

Адартайхан байдал hэргээhэн

Айралжан Хатан Эжыхэн!

Хэшэгтэйхэн араднай урганал,

Хэсэтэйхэн байдалhаа мултаран.

Түмэн зоной шүт~~оо~~нтэйхэн,

Титова уула байратайхан,

Холые уридшалан хараhан,

Ходол буряадтаа hаналаа табиhан,

Абдар хэшэгээ дэлгээhэн

Айралжан Хатан Эжыхэн!

Аялга hайхан дуугаа ханхинуулан

Арюухан гоохон басагад дууланхай

Айралжан Хатан Эжыдээ зорюуланхай.

Абарга хүсэтэй баатарнууд барилданхай,

Алтарганадал адли аса бүхэтэйхэн

Арад болон, хүгжэнхэй.

Хурса хурдан нюдэтэйхэн,

Хүсэтэйхэн, Айралжан Хатан Эжымнай!

Хүгшэн залуугүй сагаахан сэдьхэлдэнь мүргэнэбди!

\*  \*   \*  \*  \*

**Айралжан Халюухан Хатан Эжын магтаал**

***Баирма Дашиева***

Айралжан Халюухан Хатан Эжы,

Абайхан манай hахюуhан,

Арад бүгэдые абаржа -

Анхаралтайхан обёорон харана.

Алтан шара наран мэтэ дулаахан,

Арбан табанай hара мэтэ сагаахан.

Огторгойн үндэр мэтэ арюухан,

Одо мүшэд мэтэ сарюухан,

Һанаан сэдьхэл сүлөөхэн,

Һэмээхэн hамаа байдалтай,

Һанаhан хэрэг харасыем -

Һайжаруулан бүтөөдэг хүсэтэй.

Айралжан Халюухан Хатан Эжы –

Аглаг энэрхы сэдьхэлтэй

Эди шэди ехэтэй

Эхэ нютагайм нангин Шүтөөн!

\*  \*  \*  \*  \*

**Магтаал**

***Бабудоржи Дамдинов***

Хүхэрэгшэ тэнгэриин майхан доогуур

Хүбэн сагаахан үүлэдые дайран,

Тологор ялагар Шэтэ хото дээгүүр

Тобойжо hайханаар үзэгдэн байна.

Амаршалжа манай ябадаг нангин шүтөөмнай

Ашата Уула – Айралжан хатан эжымнай.

Омогорхомо хэзээдээш Титовой майла

Онсо hонихон домог түүхэтэй.

Сэлгеэхэн агаарта амидаржа байhан

Сэнгэлиг набша намаа зүүдхэлтэй

Хүндэлжэ манай ябадаг

Нангин шүтөөмнай.

Хүсэтэ Уула – Айралжан хатан эжымнай

Шэлбэhэтэ нарhан тужаараа хүүедэг

Шэдхэ ногоохон хүбшэ тайгатай

Энгидэй голоороо, алдар суутайхан

Эльгэлжэ манай ябадаг

Нангин шүтөөмнай.

Энхэрмэ Уула-Айралжан хатан эжымнай.

Яабланда баанай боорёор тойронхой

Ябаса хүндэ түмэр харгын дуутай

Хотын дундуур, дүтэ ойрохоноо

Хододоо гэгээн Кенон нууртай

Уяржа манай ябадаг нангин шүтөөмнай

Урихан Уула - Айралжан хатан эжымнай.

Эди шэдитэй элинсэг баабай нуреэhэн

Энхэ тайбан элинсэг баабайн

Энхэ тайбан мүнөөнэймнай байдал лэ.

Тологор ялагар Шэтэ хотоёо гоёоhон

Тобойжол hайханаар Айралжамнай байг лэ.

Амаршалжа манай ябадаг нангин шүтөөмнай

Ашата Уула – эрдэни хатан эжымнай!

\*  \*  \*  \*  \*

**Арадай нангин шүтөөн**

***Соёлма Жамбалова***

Айл аймаг олондоо  
Амгалан байдал үршөөгөө  
Агуу ехэ шүтөөнтэй  
Айралжан Хатан эжымнай.

Абын нютагһаа холо ерэдэг  
Алиш тээһээ оюутадые  
Абан дали дороо хамгаалдаг  
Айралжан Хатан абгаймнай.

Тулиһанай түргэн һахюуһан  
Туһа ехэ хүсэтэй  
Түмэн зоной сахюусан  
Айралжан Хатан эжымнай

Шэтэ хотын заяашан  
Шэдитэй хадада мүргэлтэй  
Арадай нангин шүтөөн  
Айралжан Хатан эжымнай.

\*  \*  \*  \*  \*

**Айралжан** **хатан Эжыдээ**

***Сэсэг Юндунова-Долгорова***

Айралжан хатан Эжыгээ золгожо,

Анда хадагаа дэлгээн мүргэе.

Ажалша малша аба эжын

Арюун харгые үргэдхэн ябая.

Шэтэ хотын хоймор талада

Шэлэ хүзүүндээ шэнэнэ хунатай,

Шэбэнүүр бороо татан оруулдаг

Шэдитэй шадамар заяаша найтай.

Айралжан хатан эжыдээ шүтэжэ,

Амгалан байдалай сэдьхэл түрэн.

Агаарайнь сэлмэг, тунгалаг байхыень

Аяга сайнгаа дээжыень үргэе.

Аша зээнэрээ түбхинүүлэн бодхоожо,

Арюун харгыда абарал гуйя.

Адуу малаа арьбадхан үдхэжэ,

Аглаг дайдадаа шэмэлэн адуулая!

\*  \*  \*  \*  \*

**Магтаал**

***Галина Цыдыпова***

Арбан буянда хүртэжэ,  
Айралжан хатан эжыдээ, шүтэжэ ябанабди.  
Ардаа үлэгшэ жэлнүүднай,  
Арамнайлуулжа үнгэрөө.

Айралжан хатан эжыдээ   
Айраг тарагаа, сагаан эдеэгээ үргэжэ,   
Аахрайлан, аахрайлан байжа,  
Аhан ехээр зальбарнабди.

Хэдэн олон жэлнүүдтэ  
Хүлтэгүүлын эзэндэ ханданабди.  
Хүлгөөтэ сагай болоходо,   
Хүн түрэлхи арадаа аршалхыень  
Айралжан удаган эжыдээ ханданабди.

Хүсэ ехэтэй харасаараа   
Хамhажа, аршалжа байна лээ.   
Хүйтэн, шэрүүн гай тодхорhоо

Халуун түймэрhээ зайсуулжа   
Айралжан хатан эжымнай.

Шэди ехэтэй хүсөөрөө   
Шагнажа, абажа байналээ.  
Шэрүүн, хуйтэн дайсадhаа,   
Шанга түймэрhөө аршалжа   
Айралжан хатан эжымнэй.  
  
Эди, шэди ехэтэй хүсөөрөө,   
Этигэн абаржа байна лээ.   
Эрьежэ ерэhэн түймэрhөө,   
Ээлжээгээ абаhан дайсадhаа   
Айралжан хатан эжымнай.

**⃰⃰⃰⃰ ⃰ ⃰ ⃰ ⃰**

**Эрдэни Хатан эжыдээ**

***Цыцыгма Тумурова***

Шэтын ойродо нэмжын налайдаг,

Шэмэг болодог буряад арадай,

Шүтэдэг манай сахюусан,

Шүрэ мэтэ яларан толорно!

Урдын сагhаа буряадай сахюусан,

Утын харгыемнай арюудхадаг,

Үри хүүгэдэймнай түшэг лэ,

Үйлэ хэрэгымнай заhадаг юм.

Сагаан эдеэнэй дээжые

Салгидатар Эрдэни хатандаа,

Сэлмэг тэнгэриин хормой руу

Сээжын оёорhоо бариял даа!

Эхэнэр хүниие хамгаалдаг,

Эмгэн буурал эжымнай!

Энэрхы манай сахюусамнай,

Эрдэни хатан бурхамнай!

Бадарhан сэдьхэлэйм галда

Бурханай дурэ харагдаад,

Буянтай Эрдэни эжымнай

Баян жаргал үреэгээ!

***Еши Лодой Римбүүшэ 1990 оноор Айралжан хада ерээд, сан табижа, Эрдэни хатан эжы гэжэ нэрлэhэн.***

Хэблэлэй хүтэлбэрилэгшэ: Норполова С.Ж.

Техническэ редактор: Соктоева Б.Р.

Хэблэлэй гадар тала бэлдэгшэ: Дамбиев А.Б.

Фотозурагууд: Үбэр Байгалай хизаараар буряад соёл хүгжөөлгын түбэй архивһаа

“Үбэр Байгалай хизаараар буряад соёл хүгжөөлгын түб”

гүрэнэй соёлой эмхидэ бэлдэгдэн хэблэгдэбэ.

Хаяг: 687000 Үбэр Байгалай хизаар, Агын Буряадай тойрог,

Ага тосхон, Базар-Ринчиногой үйлсэ, 92

Email: [agacnt@mail.ru](mailto:agacnt@mail.ru) тел: 8(302-39)3-56-29

Тираж: 50 хэһэг